A. Slafkovský, poslanec: (2002-07-10):
M. Andel, podpredseda NR SR: Ďakujem. Pán spravodajca, chcete sa vyjadriť? Nech sa páči, máte slovo. P. Hajdúk, poslanec: Ďakujem za slovo, pán predsedajúci. Ja by som chcel len poprosiť pána poslanca Tatára, aby neznámkoval výbor pre pôdohospodárstvo, čo robí, ako robí a prečo robí. Nakoniec, pán poslanec, váš výrok, že je to síce v rozpore s ústavou, ale je to užitočné, je známy. To je vaša vec, váš postoj, ale výbor pre pôdohospodárstvo má k veciam postoj iný. A prosil by som, aby bol aj pri hlasovaní rešpektovaný. Ďakujem. M. Andel, podpredseda NR SR: Ďakujem pekne. Prerušujem rokovanie o tomto bode programu. správy o plnení štátneho rozpočtu Slovenskej republiky za I. štvrťrok 2002 . Správu vlády ste dostali ako tlač 1576 a výsledky jej prerokovania vo výboroch ako tlač 1576a, ktorej súčasťou je aj návrh uznesenia Národnej rady Slovenskej republiky. Z poverenia vlády Slovenskej republiky správu uvedie minister financií Slovenskej republiky pán František Hajnovič. Prosím pána ministra, aby sa ujal slova. F. Hajnovič, minister financií SR: Ďakujem. Vážený pán predsedajúci, vážená Národná rada Slovenskej republiky, dovoľte, aby som stručne uviedol správu o plnení štátneho rozpočtu Slovenskej republiky za prvý štvrťrok roku 2002. Chcel by som pripomenúť, že v tomto rozpočtovom roku bol rozpočet zostavený na základe východísk, podľa ktorých hrubý domáci produkt v stálych cenách má rásť na úrovni 3,6 %, priemerná miera inflácie by mala byť na úrovni 6,7 % a miera nezamestnanosti v priemere za rok by mala dosiahnuť 18,9 %. Pripomínam to preto, lebo práve, povedal by som, určitý rozpor medzi vývojom inflácie a východiskami na zostavenie rozpočtu predstavuje jeden z problémov priebežného plnenia rozpočtu. Druhý problém, ktorý sa vyskytol pri plnení rozpočtu, súvisí s plánovanými hlavne nedaňovými príjmami rozpočtu. O týchto otázkach bolo už široko diskutované v súvislosti s tzv. rizikami plnenia rozpočtu na rok 2002. Dovoľte teraz, aby som stručne informoval o priebežných výsledkoch hospodárenia štátneho rozpočtu. V hodnotenom období, teda v prvom štvrťroku celkové príjmy štátneho rozpočtu dosiahli 47,9 mld. Sk, čo z hľadiska celoročného predpokladaného príjmu predstavuje 21,8 %. Treba povedať, že príjmy, pochopiteľne, sú zaťažené sezónnosťou, a preto priebežné hodnotenie je len orientačné. Výdavky štátneho rozpočtu dosiahli 63,1 mld. Sk a predstavuje to z celoročného objemu schváleného zákonom o štátnom rozpočte 24,5 % . Opäť je tu zrejmá sezónnosť. Schodok z bežného rozpočtového hospodárenia ku koncu prvého štvrťroka dosiahol 15,5 % celoročného predpokladaného alebo schváleného schodku. Chcel by som tiež povedať, že sa potvrdzujú v tom prvom štvrťroku – zatiaľ, samozrejme, primerane tomu obdobiu – tie očakávané problémy, to znamená nižšie plnenie nedaňových príjmov. Súčasne v tom prvom štvrťroku sa tie výdavky realizovali vo zvýšenej miere platbami za úroky z reštrukturalizačných dlhopisov a práve tieto spôsobili ten schodok v rozpočte. Ďalej by som si vás dovolil informovať o stave zadlženia, teda štátneho dlhu k 31. marcu 2002. Celkový štátny dlh predstavoval 406,98 mld. korún, pričom domáci dlh bol 285 mld. korún a zahraničný dlh 122 mld. korún. Vzhľadom na to, že na hodnotenie toho celkového hospodárenia je dôležité, aby ste mali informáciu aj o hospodárení ďalších zložiek verejných financií, by som chcel len stručne uviesť, že zo štátnych fondov prevažná väčšina bola zrušená. Zostal vlastne len Štátny fond likvidácie jadrových zariadení a Štátny fond rozvoja bývania. Tieto skončili s prebytkom 0,8 mld. Ďalej, obce hospodárili k 31. marcu s prebytkom 2,1 mld. a fondy sociálneho zabezpečenia hospodárili s miernym prebytkom 0,1 mld. Snáď už len na doplnenie obrazu rozpočtového hospodárenia k dnešnému dňu. Schodok štátneho rozpočtu k 9. júlu predstavuje 27,126 mld. korún s tým, že príjmy štátneho rozpočtu sú oproti porovnateľnému obdobiu minulého roka vyššie o 1,4 %, pričom najmä daňové príjmy sú vyššie, než sa predpokladalo. A ide o 15,3 %. Nedaňové príjmy, tak ako som už avizoval, sa oproti minulému roku plnia slabšie o 11,5 mld. korún. Výdavky štátneho rozpočtu k tomuto dňu sú vyššie o 6,7 % a schodok z bežného hospodárenia k tomuto dňu je vyšší o 4,6 mld., pričom podstatný problém, samozrejme, je, že sú vyššie výdavky na úroky z reštrukturalizačných dlhopisov. Tak ako sa predpokladalo, problém je skutočnosť, že v tomto roku na rozdiel od minulého roku sa neodviedlo z SPP asi 2,5 mld. Národná banka na rozdiel od minulého roku neodviedla zisk a granty minulý rok boli vyššie zhruba o 5,3 mld. Vážená Národná rada, dovoľte, aby som vás požiadal o podporu uznesenia, tak ako je uvedené v predloženom materiáli, teda o schválenie správy o plnení štátneho rozpočtu za prvý štvrťrok roku 2002. Ďakujem za pozornosť. M. Andel, podpredseda NR SR: Pán minister, ja vám ďakujem za prednesenie správy. Nech sa páči, zoberte si miesto určené pre navrhovateľa. Teraz prosím predsedu Výboru Národnej rady Slovenskej republiky pre financie, rozpočet a menu poslanca Pála Farkasa, aby podal správu o výsledkoch prerokovania materiálu vo výboroch Národnej rady. A zároveň, pardon, pán kolega, prosím poslancov, ktorým je veselo, nech si nepískajú v rokovacej miestnosti. Ďakujem. Nech sa páči.